Þingræður haldnar á Alþingi Íslendinga

Hæstv. forseti. Á þskj. 694 hef ég leyft mér ásamt hv. þm. Ágústi Ólafi Ágústssyni og Lúðvíki Bergvinssyni að flytja breytingartillögu við það frumvarp sem hér er á dagskrá, um tekjuskatt og eignarskatt. Þessi tillaga er flutt í tengslum við það að við vorum að samþykkja hér við 2. umr. um þetta mál breytingartillögu sem felur í sér að heimgreiðslur til foreldra sem ekki nýta sér leikskólavist fyrir börn sín eða þjónustu dagmæðra sem eru sennilega um 30 þús. kr. á mánuði eru undanþegnar skattskyldu. Það kom fram í umræðum í nefndinni um þetta mál, m.a. frá ríkisskattstjóra og í umsögn hans, að ýmsar aðrar greiðslur gætu núna fallið undir það sama ef það ætti að fara að opna fyrir undanþágu á skatti á slíkum styrkjum og greiðslum. Meðal annars var nefnt, og það er auðvitað það nærtækasta, að undanþegnar skatti eru einnig greiðslur til foreldra langveikra eða alvarlega fatlaðra barna. Einnig nefndi ríkisskattstjóri greiðslur í almannatryggingakerfinu í því sambandi og voru þar sérstaklega nefndar umönnunargreiðslur sem eru greiddar vegna elli- og örorkulífeyrisþega þar sem ríkisskattstjóri telur að hér sé um eðlislíkar greiðslur að ræða. Út á það gengur breytingartillagan, fyrst búið er að opna fyrir þetta í skattkerfinu, að leggja til hér við 3. umr. að greiðslur til foreldra langveikra eða alvarlega fatlaðra barna fái hliðstæða skattalega meðferð og styrkgreiðslur eða heimgreiðslur sem við höfum rætt um hér. Þetta eru eðlislíkar greiðslur og ekkert réttlætir að þessar greiðslur fái aðra meðferð í skattkerfinu en heimgreiðslurnar. Við erum að tala um jafnræði og ég tel að það sé hreinlega brot á jafnræðisreglunni ef þessar greiðslur eru ekki undanþegnar skatti með líkum hætti. Ég trúi því varla að framsóknarmenn ætli virkilega að greiða atkvæði gegn þessari tillögu. Ég trúi því á sjálfstæðismenn en ég trúi því ekki á framsóknarmenn í þessum sal að þeir ætli að greiða atkvæði gegn þessu sjálfsagða réttlætismáli sem er tillaga sem tryggir að jafnræði sé milli eðlislíkra greiðslna í skattkerfinu.

Frú forseti. Ég hef notað þá samlíkingu um umræðuna að allir vildu Lilju kveðið hafa þegar umræða hefur verið um þetta frumvarp. Ég veit ekki hvort Eysteinn munkur lifði það að allir vildu hafa kveðið kvæðið hans en hafi hann lifað það hlýtur honum að hafa liðið svipað og mér hérna inni, að vera nokkuð sáttur með þá samstöðu sem fæst um þetta ágæta frumvarp.

Nema fólkið.


             Þegar búið verður að samþykkja þetta frumvarp munu ríkisstjórnarflokkarnir hafa uppfyllt öll loforð sín um skattalækkanir. Það verður um að ræða skattalækkanir á ársgrundvelli upp á hátt í 40 milljarða. Þetta er langsamlega stærsta skattalækkunaraðgerð sem farið hefur verið í hér á landi, og þetta frumvarp sérstaklega er langsamlega stærsta aðgerð sem farið hefur verið í til að lækka matvöruverð á Íslandi. Miðað við þá umræðu sem hér hefur farið fram vænti ég þess að ljósataflan verði algjörlega græn í þessari atkvæðagreiðslu.

Virðulegi forseti. Hér er um að ræða stórkostlegt mál og það er mér mikil ánægja að fá að greiða atkvæði um það. Ég er afskaplega stoltur af því að fá á mínu fyrsta kjörtímabili að vera með í liði stjórnarflokkanna sem eru búnir að lækka skatta um heila 40 milljarða kr. eins og hér kom fram. Hér er um það að ræða að matvara fer öll í 7%, bækur, tímarit, húshitun, hótelgisting, veitingaþjónusta, geisladiskar, hljómplötur og segulbönd.  Ég held að það sé ekki bara ástæða til að þakka samstöðu ríkisstjórnarflokkanna í þessu máli, ég held að það væri ekki sanngjarnt. Ég held að við ættum að nota tækifærið og þakka alveg kærlega sérstaklega þingflokki Samfylkingarinnar, sem enginn treystir eins og við þekkjum, þar sem sá stjórnmálaflokkur og nánar tiltekið þingflokkur var nefnilega fyrir síðustu kosningar eini stjórnmálaflokkurinn  Virðulegi forseti. Hér er ekki aðeins um að ræða stórkostlegan árangur hjá ríkisstjórnarflokkunum, heldur sjáum við að þingflokkur Samfylkingarinnar er mun skárri svona en hann var rétt fyrir síðustu alþingiskosningar.

Frú forseti. Ég tek undir með þeim sem ræddu hér áðan um hve óskaplega stór skref ríkisstjórnin hefur stigið í þá átt að lækka skatta á almenning og hvetja atvinnulífið, sem hefur leitt til þess að við búum við há og hækkandi laun sem hvergi annars staðar í heiminum. Ég vona bara að ríkisstjórnin haldi áfram næstu áratugi að lækka skatta og búa atvinnulífinu og almenningi betri kjör. Ég vil líka nefna það sem felst í þessu frumvarpi sérstaklega og það er einföldunin. Ég held að einföldunin sé meira virði fyrir atvinnulífið en lágir skattar. Því miður gerist það í dag, og ég ætla að nefna það til gamans, að heilmikil þekking fer forgörðum. Það tapast heilmikil þekking í dag, þekking hjá tollheimtumönnum og hjá starfsmönnum fyrirtækja í innflutningi á óskaplega flóknu vörugjaldskerfi, en ég græt þá þekkingu ekki sérstaklega mikið. Þetta fólk getur farið að snúa sér að þjóðfélagslega arðbærum störfum.

Frú forseti. Það getur stundum verið afskaplega sérkennilegt að hlusta á málflutning sjálfstæðismanna í þessari umræðu. Samfylkingin lofaði því í kosningabaráttunni 2003 að helminga matarskattinn. Eftir þær kosningar hefur Samfylkingin lagt fram frumvarp um þetta mál á hverju einasta ári. Í hvert einasta skipti hafa þingmenn sjálfstæðismanna, sem voru með sama kosningaloforð, fellt það mál. Þeir hafa ýtt á nei-takkann í hvert einasta skipti og þannig unnið gegn því að ná að lækka matvælaverð hér á landi. Síðan gerist það að tveimur mánuðum fyrir kosningar vaknar Sjálfstæðisflokkurinn. Tveimur mánuðum fyrir kosningar eiga aðgerðir ríkisstjórnarinnar að taka gildi, tveimur mánuðum fyrir kosningar á að lækka matvælaverðið. Þetta er svolítið billegt, frú forseti. Síðan er líka fróðlegt að sjá afstöðu þingmanna sjálfstæðismanna sem hafa sagt það í ræðu og riti og nú síðast hv. formaður efnahags- og viðskiptanefndar að hann vilji fá vörugjöldin í burtu. Þingmenn Sjálfstæðisflokksins fengu tækifæri til að afnema vörugjöldin af matvælum áðan. Þeir greiddu allir atkvæði gegn því þrátt fyrir að þeir hafi ítrekað sagt í sínum kreðsum, í fjölmiðlunum og í þessum sal að þeir vilji afnema vörugjöldin. Það er ekki mikið að marka málflutning sjálfstæðismanna þegar kemur að þessum málum. Sömuleiðis eru engar áætlanir í þessu frumvarpi sem lúta að tollabreytingum. Þeir skila auðu hvað það varðar. En að lokum, frú forseti, er vert að rifja upp að Ísland er það land sem hefur aukið skattbyrði á einstaklinga mest af öllum OECD-þjóðum og það gerðist í tíð þessarar ríkisstjórnar. Það er hins vegar einn hópur sem hefur fengið lægri skattbyrði í ríkisstjórnartíð þessara flokka, það eru þeir einstaklingar sem hafa hæstu tekjurnar, topp-10 prósentin, þar hefur skattbyrðin lækkað. Almenningur í landinu á ekkert skjól hjá þessari ríkisstjórn og verk ríkisstjórnarflokkanna sýna það í dag og á öllu kjörtímabilinu, því miður. Samfylkingin hefur lagt fram metnaðarfullar tillögur í skattamálum og tillögur til að lækka matarverðið. Hins vegar þegar kemur að því að greiða atkvæði sýna Sjálfstæðisflokkurinn og Framsóknarflokkurinn sitt rétta andlit sérhagsmuna, frú forseti.

Frú forseti. Það er náttúrlega gaman að gefa gjafir fyrir jólin, það er siður, og það er greinilegt að þingmenn eru komnir í mikið jólaskap. Menn mikla sig mjög af örlæti sínu og gjöfum til fólks í landinu eins og það komi frá þeim sjálfum og vilja jafnvel sumir gera betur, lækka skatta enn meira. Það er ánægjulegt að hér er verið að lækka skatta á matvælum og brýnum lífsnauðsynjum fjölskyldna í landinu en það er mikil einföldun að stilla dæminu þannig upp að allar skattbreytingar þessarar ríkisstjórnar hafi verið til lækkunar. Staðreyndin er auðvitað sú að skattar hafa líka flust til, skattbyrðinni er dreift öðruvísi í landinu í dag en áður var. Skattar hafa þyngst á launatekjum  Það er stundum sagt að ríkissjóður eigi fáa vini. Hann hefur átt óvenjufáa vini undanfarna daga. Menn hafa keppst við að koma upp og láta eins og það sé algerlega útlátalaust og muni hvergi koma við að lækka tekjugrunn samneyslunnar í landinu um hátt í 40 milljarða kr. og hafa áhuga á því að bæta um betur á næstu árum, ef heyra má, og ætla sér mikil afrek í vegaframkvæmdum og hvað það nú er á næstu árum. Ég verð að segja alveg eins og er, frú forseti, og það er kannski ekki vinsælt að spilla gleðinni hérna, en ég er nokkuð hugsi yfir því að það skuli varla nokkur einasti maður og alls ekki hæstv. fjármálaráðherra velta því augnablik fyrir sér hvort við séum kannski farin að vera dálítið góð við okkur sjálf núna í lokin á þessari miklu þenslu, góðærisblöðru, sem hefur þanið út hagkerfið undanfarin ár fyrst og fremst á grundvelli mikils viðskiptahalla og tekna ríkissjóðs af því. Það er nefnilega svo að stundum koma mögur ár á eftir góðum árum og það gæti farið svo að það yrði ekki eins gaman að vera fjármálaráðherra í mikilli niðursveiflu ef svo illa skyldi fara að hún kæmi að tveim þrem árum liðnum. Hvar verða skattalækkunarhetjurnar þá? Ég vil a.m.k. eiga þau orð á prenti, virðulegi forseti, og í þingtíðindunum að einhverjir menn hafi verið að velta þessu fyrir sér rétt fyrir jólin.

Virðulegur forseti. Í dag er verið að taka ákvarðanir í skattamálum þar sem tvennt gott er að gerast: Annars vegar er verið að hækka skattleysismörkin og verðtryggja þau eftirleiðis þannig að þau fylgi breytingum sem verða á verðlagi. Hins vegar er verið að lækka matarskattinn og hvort tveggja eru, eins og ég sagði, ágætar breytingar. Hvort tveggja gerist eftir áralanga baráttu aðila vinnumarkaðarins, verkalýðshreyfingarinnar og stjórnarandstöðunnar á þingi fyrir þessum málum, annars vegar fyrir því að skattleysismörkin haldi í við verðbólguna og hins vegar fyrir því að matarskatturinn lækki. Ríkisstjórnin er núna loksins eftir 12 ár að reka af sér slyðruorðið. Sú ríkisstjórn sem nú situr er einhver mesta hægri stjórn sem setið hefur á Íslandi. Þessi ríkisstjórn er í hópi mestu frjálshyggjuríkisstjórna sem sést hafa á Vesturlöndum og þótt víðar væri leitað á umliðnum árum. Þessi ríkisstjórn hefur létt sköttum af fyrirtækjum, fjárfestum og hátekjufólki en hún hefur hins vegar aukið skattbyrði 9 af hverjum 10 heimila og mest þeirra sem lægstu tekjurnar hafa haft. Þetta eru afrek þessarar ríkisstjórnar. Þetta hefur hún gert m.a. með því að láta skattleysismörk ekki fylgja launaþróuninni fyrr en núna á elleftu stundu fimm mánuðum fyrir kosningar að hún tekur sig saman í andlitinu og grípur til þessara aðgerða. Þessi ríkisstjórn hefur skert skattleysismörkin þannig að ef þau hefðu haldið í við launaþróunina frá því að hún tók við væru þau núna 130 þús. kr. en ekki 91 þús. kr. eins og nú er verið að samþykkja á þinginu. Fimm mánuðum fyrir kosningar eftir 12 ára setu ákveður þessi ríkisstjórn, mesta hægri stjórn sem hér hefur setið, frjálshyggjustjórn sem er í hópi þeirra skæðustu sem setið hafa á Vesturlöndum, að taka sig saman í andlitinu og breyta sér eftir að stjórnarandstaðan, verkalýðshreyfingin, öryrkjar og aldraðir hafa barist fyrir þessu árum saman.

Frú forseti. Stjórnmál snúast um fólk og verkefni okkar stjórnmálamanna er auðvitað að stuðla að bættum hag og kjörum fjölskyldnanna og heimilanna í landinu. Það er auðvitað hin góða staða ríkissjóðs og sterk efnahagsstjórn ríkisstjórnarinnar sem gerir okkur kleift að stíga þessi skref í dag. Okkur hefur tekist svo að greiða niður skuldir ríkisins að nú erum við að nota fjármagnið í samneysluna og velferðarkerfið í stað þess að vera að borga niður vexti af skuldum. Þess vegna getum við stigið þessi skref í dag sem er að lækka enn frekar matarverð í landinu og lækka skattana. Ég verð að segja að ræða hv. þm. Ingibjargar Sólrúnar Gísladóttur koma mér hreinlega á óvart vegna þess að ef við förum yfir verkefni þessarar ríkisstjórnar frá 1998 þá hefur okkur tekist að auka framlög til heilbrigðismála að raungildi um 50%.  Yfirboðin sem koma fram í ræðum tveggja síðustu hv. þingmanna eru líka ótrúleg. Annars vegar er verið að gagnrýna ríkisstjórnina fyrir að stíga þessi skref en hins vegar að greiða atkvæði breytingartillögum sem ganga út á að ganga lengra. Ég veit ekki betur en hv. þm. Steingrímur J. Sigfússon hafi staðið að breytingartillögum við almannatryggingafrumvarpið upp á 7 milljarða til viðbótar því sem verið er að gera hér. Staðreyndin er sú að þau frumvörp sem við erum að greiða atkvæði um í dag ganga út á að lækka skatta til almennings og heimila í landinu um 22 milljarða og það ríður á að við klárum þessi mál fyrir jólin. Við erum að vinna fyrir þetta fólk og við stöndum að þessu fyrir fjölskyldurnar og heimilin í landinu.

Hæstv. forseti. Vinstri hreyfingin – grænt framboð styður þær skattalækkanir sem felast í þessu frumvarpi en við tökum ekki þátt í því kapphlaupi sem við verðum nú vitni að þar sem menn reyna að monta sig af skattalækkunum sem sjálfstæðu markmiði í sjálfu sér. Skattalækkanir geta verið góðra gjalda verðar en þær hafa og geta haft afleiðingar í för með sé. Hvort viljum við láta veikt fólk borga fyrir aðgangseyri að Landspítalanum eða að við greiðum þetta í gegnum skatta, í gegnum samneysluna? Hvort viljum við láta börnin okkar og unglingana okkar borga aðgangseyri að skólum landsins eða að við borgum þetta í sameiningu í gegnum skattkerfið, í gegnum samneysluna? 
             Vinstri hreyfingin – grænt framboð er félagshyggjuflokkur og þess vegna tölum við í þessum anda og það er rangt hjá hv. þingmanni og þeim sem eru hér komnir til að monta sig af skattalækkunarpólitík að þeir standi fyrir þau gildi sem við gerum í Vinstri hreyfingunni – grænu framboði.

Þá er komið að lokum síðasta fundar Alþingis fyrir jólahlé. Ég færi alþingismönnum öllum, svo og starfsfólki Alþingis, þakkir mínar fyrir gott samstarf á haustþinginu og óska öllum gleðilegrar og friðsællar jólahátíðar og þakka samstarfið á því ári sem nú er brátt á enda. Þeim sem eiga um langan veg heim að fara óska ég góðrar heimferðar og heimkomu og bið þess að við megum öll hittast heil á nýju ári. Landsmönnum öllum sendi ég mínar bestu jóla- og nýársóskir.

Hæstv. forseti. Nú er komið að því að þinghaldinu verði frestað. Gefst þá þingmönnum færi á að sinna störfum sínum utan þingsins í kjördæmum og á vettvangi stjórnmálaflokkanna. Ég vil fyrir hönd okkar alþingismanna þakka hæstv. forseta fyrir gott samstarf á þessu haustþingi, þakka góð orð í okkar garð og vil fyrir okkar hönd óska forseta og fjölskyldu gleðilegra jóla og farsæls komandi árs. Þá vil ég sérstaklega þakka starfsfólki Alþingis fyrir dugnað og þolinmæði í garð okkar þingmanna og óska því gleðilegra jóla. Ég bið hv. þingmenn að taka undir góðar óskir til starfsfólks Alþingis og hæstv. forseta og fjölskyldu hennar með því að rísa úr sætum. - 
            

Ég þakka hv. 9. þm. Reykv. s., Ögmundi Jónassyni, fyrir hlý orð og góðar óskir í minn garð og fjölskyldu minnar og hv. þingmönnum fyrir að taka undir þau orð með því að rísa úr sætum. Ég endurtek þakkir mínar og innilegustu jóla- og nýársóskir til hv. þingmanna og alls starfsfólks Alþingis.

„Handhafar valds forseta Íslands gjöra kunnugt: Að vér, að tilskildu samþykki Alþingis, veitum forsætisráðherra umboð til þess að fresta fundum Alþingis, 133. löggjafarþings, frá 9. desember 2006 eða síðar, ef nauðsyn krefur, til 15. janúar 2007. Gjört í Reykjavík, 8. desember 2006. Geir H. Haarde. Sólveig Pétursdóttir. Gunnlaugur Claessen. Geir H. Haarde. Bréf handhafa valds forseta Íslands um frestun á fundum Alþingis.“ Samkvæmt þessu umboði og með vísan til samþykkis Alþingis lýsi ég því hér með yfir að fundum Alþingis, 133. löggjafarþings, er frestað. Leyfi ég mér að óska hv. alþingismönnum og starfsmönnum þingsins svo og landsmönnum öllum gleðilegra jóla og farsæls komandi árs.